钦定古今图书集成/明伦汇编/官常典/第387卷 > 宋
## 钦定古今图书集成/明伦汇编/官常典/第387卷 > 宋

宋制，“国子监旧置判监事二人，后始设祭酒、司业、丞、
博士之属，后又设武学、宗学博士、教授。”

按《宋史职官志》：“国子监，旧置判监事二人，以两制或
带职朝官充，凡监事皆总之。直讲八人，以京官选人
充，掌以经术教授诸生。”

〈注〉旧以“讲书”为名，无定员。淳化五年，判监李至奏为直讲，以京朝官充。其后又有讲书、说书之名，并以幕职、州县官充。其熟于讲说而秩满者，稍迁京官。皇裕中，始以八人为额，每员各专一经，并选择进士并《九经》及第之人，相参荐举。

丞一人，以京朝官或选人充，掌钱谷出纳之事。主簿
一人，以京官或选人充，掌文簿以勾考其出纳。

〈注〉旧制，祭酒阙，始置判监事。

监生：无定员。

〈注〉并有荫及京畿人，初隶监授业，后补监生，或随属游官，以久离本贯，不克赴乡荐，而文艺可称，亦许隶补试。广文教进士，大学教《九经》《五经》《三礼》《三传》学究，律学馆教明律，馀不常置。

元丰《官制行》，始置“祭酒、司业、丞、主簿各一人，大学博
士十人。”

〈注〉旧系国子监直讲，元丰三年，诏改为“大学博士”，每经二人。

正、录各五人，武学博士二人，律学博士、正各一人。
祭酒掌国子大学、武学、律学、小学之政令，司业为之
贰，丞参领监事。凡诸生之隶于大学者，分三舍，始入
学，验所隶州公据以试补，中者充外舍斋长。谕月书
其行艺于籍。行谓率教不戾规矩，艺谓治经程文。季
终考于学谕，次学录，次学正，次博士，然后考于长贰。
岁“终校定，具注于籍，以俟覆试。视其校定之数，参验
而序进之。”凡私试，孟月经义，仲月论，季月策。公试初
场以经义，次场以论、策。试上舍，如省试法。凡内舍行
艺与所试之等俱优者为上舍。上等取旨命官，一优
一平为中，以俟殿试；一优一否或俱平为下，以俟省
试。唯国子生不预考选。凡课试升黜、教导之事，长贰
皆总焉。车驾幸学，则率官属诸生班迎，即行在，距学
百步亦如之。凡释奠于先圣、先师及《武成王》，则率官
属诸生共荐献之礼。岁计所隶三舍生升降多寡之
数，以为学官之殿最赏罚。

博士“掌分经讲授，考校程文，以德行道艺训导学者。
《正、录》掌举行学规，凡诸生之戾规矩者，侍以五等之
罚。”考校、训导，如博士之职。

《职事》：学录五人，掌与正、录通掌学规。学谕二十人，掌
以所授经传谕诸生；直学四人，掌诸生之籍，及讥察
出入。凡八十斋，斋置长、谕各一人，掌表率斋生。凡戾
规矩者，纠以斋规五等之罚。仍月考斋生行艺，著于
籍。

武学博士、学谕各二人，掌以兵书、弓马、武艺训诱学
者。一、“律学博士二人，掌传授法律及校试之事。
小学置职事教谕二人，掌训导及考校责罚。学长二
人，掌序齿位，纠不如仪者。”

集正二人，掌籍诸生名氏，纠程课不逮者。熙宁初，诏
用经术取士，广阔黉舍，分为三学，增置生徒，总二千
八百人。隶籍有数，给食有等，库书有官，治疾有医。分
案八，置吏十。元丰三年，诏自今奏举太学博士，先以
所业进呈。五年，诏国子监官差承务郎以上，阙即差
选人充正官，立行、守、试、请奉法。八年，诏罢太学《保任》
同罪法。元祐元年，诏太学每岁公试，以司业博士主
之，如《春秋》补试法。左司谏王岩叟言：“太学生补中者，
乞并许应举，罢一年之限。”诏国子监立法。又诏给事
中孙觉、秘书少监顾临、崇政殿说书程颐、国子监长贰看详，修立国子监条例。又诏置《春秋》博士一员，二
年增司业一员。又诏内外学官选年三十以上历任
人充。三年，诏国子监置长、贰。四年，诏太学正、录依熙
宁法选上舍生充，阙则以内舍生。五年，殿中侍御史
岑象求言：“国子监无叩问师资之益，学官不以训导
为己任，补试伺察不严，有假手之弊。”诏礼部相度以
闻。本部言：“生员遇有请益，许见长贰。仍诏生员以所
纳斋课于讲堂上指谕，并委博士逐月巡所隶斋，询
考生员所业，凡私试不锁宿，欲令不罢讲说。”从之。绍
圣元年，监察御史刘拯言：“太学复行元丰中三舍推
恩注官、免省试、免解试之制。夫旧法欲行，必先严考
察。请自今太学长贰博士、正、录选学行纯备、众所推
服者为之，有弛慢不公、考察不实，则重加谴责，差职
掌长谕改正，如元丰旧制。”从之。又诏内外学官，非制
科进士出身及上舍生入官者并罢。又诏太学正、录
依元丰旧制，各置五人。又诏太学三舍生并依元丰
学制，重行考察，依旧条推恩。左司谏翟思言：“元丰《太
学令》训迪纠禁亦具矣，今追复经义取士，乞令有司
看详，依旧颁行。”诏送国子监。又诏“内外学”官选进士
出身及经明行修人。又诏学官并召试，国子监长贰、
台谏官、外监司皆许荐举。三年，司业龚原言：“公试依
元丰旧制，以长贰监试，轮差博士五员考试，乞朝廷
更差官五员参考。”从之。元符元年，诏有官人许入太
学，充监生，毋过四十人。三年，复置《春秋》博士。〈崇宁元年省罢〉
崇宁元年，宰臣蔡京言：“有诏，天下皆兴学贡士，以三
舍考选法遍行天下，听每三年贡入太学。上舍试仍
别为考，分为三等：若试中上等，补充太学上舍；试中
中等、下等者，补充内舍，馀为外舍生。仍建外学于国
之南，待其岁考行艺，升之太学。其外学官属：司业一
人，丞一人，博士十人，学正五人，学录五人。职事人保
学生充。学录五人，学谕十人，直学二人，斋长、斋谕各
一人，外舍生三千人。太学上舍一百人，内舍三百人。
候将来贡试到合格者，即上舍以二百人、内舍以六
百人为额。处上舍、内舍于太学，处外舍于外学。外学
置斋一百，讲堂四，每斋三十人”，太学《自讼》斋移于外
学。诸路贡士，并入外学，候依法考选、“校试，合格者升
之太学为上舍；内舍生见为太学，外舍生依旧在太
学，候外学成日取旨。外学并依太学敕令格式。”从之。
二年，罢《春秋》博士。三年，诏辟雍置司成、司业各一员。
四年，诏：“辟雍待四方贡士，在国之郊；太学教养上舍
生，在王城之内，内外既殊，高下未伦。辟雍有司成，在
侍郎之次；国子有祭酒、司业，列于卿、少，事体不顺，合
行厘正。”改辟雍司成为太学司成，总国子监及内外
学事。凡学之事，皆许专达，仍立学官谒禁。大观元年，
置国子博士四员，国子正、录各二员，太学、辟雍博士
共置二十员。国子太学每经一员，辟雍二员，从薛昂
之请也。三年，诏诸路赡学馀钱，并起发充在京学事
支用。四年，诏省国子辟雍博士五员，太学命官学录
一员，辟雍二员，国子命官、正、录及命官、直学、国子监
书库官等官，并省罢，依《绍圣格》，毋用誊录。政和元年，
诏两学博士、正、录依旧制选试，朝廷除授。七年，新提
举河东路学事王格言：“崇宁初，建辟雍于郊，以处贡
士及外舍生；立太学于国，以处上舍、内舍，由州郡而
贡之辟雍，由辟雍而升之太学。法行之初，上、内舍之
选未众，故外舍有校定者留太学，无校定者出辟雍。
比年上、内舍人日增，而太学又有国子随行亲及小
学生，人数已多，居处迫隘。乞以外舍生有无校定，并
居辟雍，升补上、内舍，乃入太学。”从之。八年，诏两学博
士、正、录并诸州教授兼用元丰试法，仍止试一经。

〈注〉“吏部具到，元丰法，进士第一甲或省试十名内，或府、监发解五名内，或太学公私试三名内，或季试两次为第一人；或上舍、内舍生，或曾充经论以上职掌，或投所业乞试，并听试入。上等注博士，中、下等注正录，即人多阙少，愿注诸州教授者听。”

宣和三年，诏罢天下三舍，太学以三舍考选，开封府
及诸路以科举取士。州学未行三舍以前，应置学宫
及养士去处，依元丰旧制。太学生并拨填旧额。辟雍
正额入太学者，拨入额外，依旧制过填阙。诸内舍上
等校定人，愿入太学者，与免补试。辟雍官属并罢。又
诏国子博士、正、录改充太学正、录。七年，臣僚言：“熙、丰
间，博士未尝除代，近年以来，席未暖而代者已至，当
从正、录第进。”新除太学博士胡世将、周利建：“乞改除
正、录，候将来升为博士。”从之。靖康元年，谏议大夫冯
澥言：“朝廷罢元祐学术之禁，不专王氏之学。《六经》之
旨，其说是者取之。今学校或主一偏之说，执一偏之
见。愿诏有司考校，敢私好恶去取，重行黜责。”又诏太
学博士替成资阙。建炎三年，诏国子监并归礼部。未
几，诏复养生徒，置博士。绍兴十二年，置祭酒、司业各
一人。十二年，太学成，增置博士、正、录，参用元祐、绍圣
监学法，修立《监学新法》。诏“国子博士、正、录通治诸斋。
学官阙，从本监选举。”其后监学博士、正、录增减不齐兼摄并置不一。至隆兴以后，正、录不兼，权祭酒、司业
并置复书库官。又定国子博士一员，太学博士三员，
正、录共四员，学官之制始定。淳熙四年，置监门官一
员，兼管石经阁，以不釐务使臣充。以后相承不改。
武学庆历三年，诏置武学于武成王庙，以阮逸为教
授。八月，罢武学，以议者言“古名将如诸葛亮、羊祜、杜
预等，岂专学孙、吴故也。”熙宁五年，枢密院言：“古者出
师，受成于学，文武弛张，其道一也，乞复置武学。”诏于
武成王庙置学。元丰官制行，改教授为博士。绍兴十
六年，诏修建武学，武博、武谕以兵书、弓马、武艺诱诲
学者。绍兴二十六年，诏武学博士、学谕各置一员。内
博士于文臣有出身或武举出身曾预高选，充其学
谕，差武学人，后又除文臣之有出身者。

宗学。元丰六年，宗室令铄乞建宗学，诏从之，既而中
辍。建中靖国元年复置。崇宁初，立《月书》季法。南渡初，
建学。嘉定更新置四斋，后再增三斋。宗学博士，旧诸
王宫大、小学教授也。至道元年，太宗将为皇侄等置
师傅，执政谓环卫之官非亲王比，当有降，乃以教授
为名。咸平初，遂命诸王府官分兼南、北宅教授。南宫
者，太祖、太宗诸王之子孙处之，所谓“睦亲宅”也。崇宁
五年，又改称某王宫宗子博士，位国子博士之上。靖
康之乱，宗学遂废。绍兴四年，始复置诸王宫大、小学
教授二员。隆兴省其一。嘉定九年十二月，始复置宗
学，改教授为博士。又置宗学谕一员，并隶宗正寺，在
太常博士之下，谕在国子正之上。奉“给赏典，依国子
博士及正例。”于是宗室疏远者皆得就学。旋有旨复
存诸王宫大、小学教授一员。

书库官：淳化五年，判国子监李至言：“国子监旧有印
书钱物所，名为近俗，乞改为国子监书库官。”始置书
库监官，以京朝官充，掌印经史群书，以备朝廷宣索
赐予之用，及出鬻而收其直以上于官。元丰三年省。
中兴后，并国子监入礼部。绍兴十三年，复置一员，三
十一年罢。隆兴初，诏主簿兼书库，乾道七年，复置一
员。

### 太宗端拱二年春二月戊辰以国子监为国子学

按：《宋史太宗本纪》云云。

### 淳化五年夏四月丙戌以国子学复为国子监

按：《宋史太宗本纪》云云。

### 真宗景德四年春二月癸酉置国子监武成王庙

按：《宋史真宗本纪》云云。

### 仁宗庆历二年冬十一月甲申以泰山处士孙复为国子监直讲

按：《宋史仁宗本纪》云云。

庆历四年夏四月壬子，以锡庆院为“太学。”

按：《宋史仁宗本纪》云云。

### 嘉祐三年夏五月壬申增国子监生员

按：《宋史仁宗本纪》云云。